© Цветелина Николаева

Близо 30 на сто от българските ученици са употребявали 40 и повече пъти алкохол в живота си, като това са 36 на сто от момчетата и 22 на сто от момичетата.

Това съобщи психологът Анина Чилева от Националния център по обществено здраве и анализи (НЦОЗА), цитирана от БТА. Данните са от проведено през 2011 г. изследване на Европейски училищен изследователски проект за алкохол и други наркотици (ESPAD), в което Чилева е била основен изследовател за България.

Проучването обхваща 36 европейски страни и е направено сред 105 хиляди ученици, родени през 1995 г. Българските участници са били 2 217 души.

Според изследването най-много алкохол поне веднъж в живота си са употребили учениците в Чехия и Латвия (над 95 на сто).

В България поне веднъж в живота си са пили 87 на сто от 16-годишните ученици. Исландия е страната с най-нисък процент употреба на алкохол поне веднъж в живота - 56 на сто, сочат данните на европейското изследване.

Средно всеки трети ден от месеца са консумирали алкохол от 15 до 18 на сто от учениците в Белгия, Германия и Малта. По този показател България се намира в средата на класацията - около 11 на сто от 16-годишните у нас са консумирали алкохол 10 и повече пъти в месеца.

В някои страни като Финландия, Исландия, Норвегия и Швеция почти не е регистрирана подобна употреба на алкохол.

© Надежда Чипева, Капитал

Висока консумация на алкохол (стигаща до интоксикация) в последния ден на употреба по 10-степенна скала се наблюдава в Дания и Фарьорски острови - (4,6), Великобритания - 4, Чехия, Хърватска, Финландия, Норвегия, Швеция - от 3,6 до 3,8. В България степента на злоупотреба с алкохол е 3,0.

Най-много ученици са пушили цигари поне веднъж в живота си в Латвия (78 на сто), Чехия (75 на сто), Хърватска, Естония, Литва и Словакия (между 70 и 74 на сто).

В България 66 на сто от младежите са пушили поне веднъж в живота си. Отново по този показател най-нисък процент се наблюдава в Исландия – 26 на сто.

По употребата на наркотици (марихуана, амфетамини, ЛСД, екстази, транквиланти и др.) водеща в класацията е Чехия - 43 на сто от учениците там са опитвали поне един незаконен наркотик.

България се намира в средното ниво на тази класация - 26 на сто от 16 годишните са опитвали някакъв незаконен наркотик.

© Надежда Чипева, Капитал

Според друго изследване - на Световната здравна организация (СЗО) за зависимостта на подрастващите(до 15 години) от алкохол, цигари и наркотици (HBSC) се отчита, че в Русия има снижаване на тези зависимости близо три пъти сред младото поколение, посочва БТА. Цитиран е и европейският директор на СЗО д-р Сузана Джакоб, според която руските подрастващи все повече избират здравословният начин на живот.

България не е включена в изследването HBSC на СЗО, което обхваща повече от 200 хиляди ученици от 40 страни по света.

Зависимостта от употребата на алкохол вследствие влияние на семейната среда най-силно се отчита в Чехия, Гренландия, Уелс, Румъния, Англия и Гърция, показват данни от HBSC. Най-ниска е тази зависимост в Исландия.

Анализът на СЗО отбелязва още, че процентът на децата на 15 години, които са пили алкохол най-малко веднъж седмично е най-висок в Чехия (33 на сто от момичетата и 44 на сто от момчетата), в Гърция (34 на сто от момичетата и 43 на сто от момчетата), Украйна (30 на сто от момичетата и 44 на сто от момчетата) и Хърватия (27 на сто от момичетата и 43 на сто от момчетата). В Исландия е отчетена почти нулева употреба на алкохол в тази възрастова група по този показател.

15-годишните, които са се напили за пръв път на 13-годишна възраст или по-рано са най-много в Литва (24 на сто от девойките и 36 на сто от младежите), Румъния (20 на сто от девойките и 38 на сто от младежите). Подобно пиянство е имал всеки трети от младежите в Латвия, Естония, Шотландия и Дания. Едва 10 на сто от анкетираните в Исландия са имали по-ранно пиянство от 13-годишна възраст.

Най-пушещите 15-годишни са регистрирани в Гренландия (60 на сто от девойките и 53 на сто от младежите) са пушили най-малко два пъти седмично. В Литва, Латвия и Хърватия всеки трети на тази възраст е пушил повече от два пъти седмично. Най-нисък е този процент в Исландия и Армения.

В изследването на СЗО, което отчита употребата на наркотици сред 15-годишните, в челните места са САЩ, Канада и Чехия, където всеки трети от младежите и девойките употребява наркотици. В Испания, Франция, Латвия и Словения - около 20 на сто от младежите са употребили наркотици. По този показател отново отличник е Исландия.

От горните данни се вижда защо "митичната" островна държава, която набра популярност след последните протести у нас, може да служи за еталон за качество на живот, обобщава агенцията.